મહિલા સશક્તિકરણદિવસની ઉજવણીને ૧૦૧ વર્ષ પૂરાં થઈ રહ્યાં હોવા છતાં બહેનોની સ્થિતિમાં કશો બદલાવ નહિ આવે એવી વાસ્તવિકતા કેન્યાના કાર્ટૂનિસ્ટ વિક્ટર એન્ડ્યુલા/Victor Ndula આ કાર્ટૂન દ્વારા દર્શાવે છે. ઘરની, બાળકની જવાબદારી સાથે પોતાનાં (કહેવાતાં) સશક્તિકરણની જવાબદારી પણ આખરે તો સ્ત્રી ઉપર જ રહેલી છે. એણે જ એનો બોજો ઉપાડવાનો છે. અંગ્રેજી ઉક્તિ We all have our own cross to bear (આપણે સૌએ આપણો ક્રોસ ઊપાડવાનો છે) અહીં કાર્ટૂનિસ્ટે સ્ત્રીના સંદર્ભે બતાવી છે. અહીં ક્રોસ એ વેદના અને દુ:ખનું પ્રતીક છે. મહિલાઓનાં પ્રતીક તરીકે વપરાતાં ચિહ્નને ક્રોસની જેમ ઈસુ ખ્રિસ્તની મુદ્રામાં ખભે ઊંચકેલું બતાવીને કાર્ટૂનિસ્ટે ઘણી બધી અર્થચ્છાયાઓ જણાવી દીધી છે, જેનો સીધોસાદો અર્થ એટલો જ કે સ્ત્રીએ સહન કર્યે જ છૂટકો, કેમ કે, તે સ્ત્રી છે.